“Fil-11 ta' Lulju, infakkru l-25 anniversarju tal-ġenoċidju fi Srebrenica, wieħed mill-aktar kapitoli mudlama tal-istorja moderna Ewropea. Qalbna u ħsiebna huma mal-vittmi ta' dan l-avveniment traġiku, il-familji tagħhom u l-għeżież tagħhom u dawk kollha li ħajjithom ġiet affettwata. Aħna nonoraw il-memorja ta' dawk li mietu u dawk kollha li għadhom nieqsa. Dan l-anniversarju huwa tfakkira li magħha ġġib weġgħa. 25 sena ilu, l-Ewropa naqset milli twettaq il-wegħda li qatt ma jerġax ikun hawn traġedja bħal din fil-kontinent tagħna. Huwa wkoll sinjal qawwi tal-ħtieġa li għandna niddefendu b'mod sod u mingħajr eċċezzjonijiet il-valuri universali — id-dinjità tal-bniedem, b'mod partikolari — li jsostnu l-Unjoni tagħna. 25 sena wara, huwa d-dmir tagħna li niftakru. Irridu naffrontaw il-passat b'onestà u nħarsu lejn il-futur b'determinazzjoni biex jiġu appoġġjati l-ġenerazzjonijiet li jmiss, mhux l-inqas iż-żgħażagħ mill-Balkani tal-Punent, biex nibnu futur komuni aħjar. Il-Bożnija-Ħerzegovina għamlet passi kbar ‘il quddiem biex terġa' tinkiseb il-fiduċja, fi ħdan u bejn il-komunitajiet tal-pajjiż. Iżda biex il-paċi u r-rikonċiljazzjoni ikomplu, it-triq' il quddiem trid tinkludi r-rikonoxximent tat-tbatija, ir-rispett reċiproku u d-dinjità. Ir-rikonċiljazzjoni ta' kuljum trid issir realtà fil-politika, fl-iskejjel, fil-kunsilli lokali, fil-ħajja ta' kuljum. Il-mexxejja kullimkien huma responsabbli biex jiżguraw li l-messaġġi pubbliċi, kif ukoll l-istatwi, il-monumenti u l-ismijiet tal-postijiet pubbliċi, it-toroq u l-pjazez, jippromwovu t-tfittxija għar-rikonċiljazzjoni. L-Unjoni Ewropea tibqa' impenjata bis-sħiħ li tappoġġja lill-Bożnija-Ħerzegovina u lill-Balkani tal-Punent b'mod ġenerali biex irawmu r-rikonċiljazzjoni u jegħlbu l-wirt tal-passat, peress li l-futur tagħhom fl-UE huwa eqreb minn qatt qabel.”